‹‹የኢትዮ- ሱዳን የድንበር ውዝግብ ያለሦስተኛ ወገን ሽምግልና በድርድር ሊፈታ የሚችል ነው››አምባሳደር ዲና ሙፍቲየውጭ ጉዳይ ሚኒስቴር ቃል አቀባይ
ዘላለም ግዛው አዲስ አበባ:- የኢትዮ- ሱዳን የድንበር ውዝግብ ያለሦስተኛ ወገን ሽምግልና በውይይትና በድርድር ሊፈታ የሚችል መሆኑን የውጭ ጉዳይ ሚኒስቴር ቃል አቀባይ አምባሳደር ዲና ሙፍቲ አስታወቁ። በሰላም ማስከበሩ ዘመቻ የኤርትራና የሶማሊያ ወታደሮች እንደገቡ ተደርጎ የሚራገበው ወሬ መሰረተ ቢስ መሆኑን ገለጹ፡፡ አምባሳደር ዲና ሙፍቲ ትናንት በወቅታዊ ጉዳዮች ዙሪያ በሰጡት መግለጫ እንዳመለከቱት፤ ኢትዮ- ሱዳን ድንበር ውዝግብ ያለሦስተኛ ወገን ሽምግልና በውይይትና በድርድር ሊፈታ የሚችል ነው። ለዚህም ኢትዮጵያ ፍቃደኝነትም፣ ፍላጎትም አላት፡፡ ቀደም ባለው ጊዜ በድንበሩ ጉዳይ ኮሚቴ ተቋቁሞ ውይይት ሲደረግ ነበር፣ ውይይቱ ከቆመበት ሊቀጥል ይገባል ያሉት አምባሳደር ዲና፣ ለዚህም የሱዳን ኃይል ወደ ነበረበት ቦታ ተመልሶ ውይይቱ እንዲቀጥል የኢትዮጵያ ፍላጎት መሆኑን አመልክተዋል፡፡ ለማስታረቅና ለማሸማገል ፍላጎት ያሳዩ አገራት ችግሩ በሰላም እንዲፈታ ካላቸው ፍላጎት በመሆኑ እናደንቃለን ያሉት አምባሳደሩ፣ ‹‹ኢትዮጵያ ከሱዳን ጋር ለመነጋገር ዝግጁ ናት ለውይይቱም የሚመቸው ውይይቱ በራሳችን ተደርጎ ችግሩ ቢፈታ ነው›› ብለዋል። ሁለታችንም ተነጋግረን ችግሩን ብንፈታው ዘለቄታ ይኖረዋል፤ በተጽዕኖ የሚደረግ ሽምግልና ብዙ ጊዜ ውጤቱ ዘላቂ እንደማይሆንም አመልክተዋል። የኢትዮጵያና የሱዳን ግንኙነት ጥልቅ፣ በተለይም የሕዝብ ለሕዝብ ግንኙነቱ የችግር ዘመናትን ሁሉ የዋጀ ነው ያሉት አምባሳደሩ፣ የሁለቱ አገራት ትስስር አንዱ የአንዱን ጥቅምም ጉዳትም የሚጋራበት ግንኙነት እንደሆነም አስታውቀዋል። የኢትዮጵያ ከፍተኛ ባለስልጣናት ሱዳን በአስቸጋሪ ሁኔታ ውስጥ በነበረችበት ወቅት ለሱዳን ሰላምና መረጋጋት በርካታ ጥረቶች ማድረጋቸውን አስታውሰው፣ በሱዳን ያሉትን የፖለቲካ ኃይሎች አንድ ላይ ለማምጣት በኢትዮጵያ ከፍተኛ ባለስልጣናት የተደረገው ጥረት በሱዳን ሕዝብ ጭምር ከፍ ያለ ከበሬታ ያገኘ መሆኑን አመልክተዋል። በታሪክም ሁለቱ አገራት ከመደጋገፍ ይልቅ ወደ ግጭት የሚያስኬዳቸው ጉዳይ እንዳልነበረ ጠቁመው፤ የሁለቱ አገራት መናቆር ሁለቱንም እንደሚጎዳ እናምናለን ። ሂደቱ የሱዳን ሕዝብ ፍላጎት ነው ብለን አናምንም። ነገር ግን የድንበሩን ጉዳይ እያራገቡ ሁለቱን አገራት በማባላት በመሃል የራሳቸውን ጥቅም መፍጠር የሚፈልጉ አገራት እንዳሉ እናምናለን ብለዋል። የኢትዮጵያ መንግሥት በሰሜኑ የኢትዮጵያ ክፍል ሕግ ለማስከበር ፊቱን ባዞረበት አጋጣሚ በድንበር አካባቢ ለሁለቱም አገራት የማይመቹ ነገሮች እንዳይሰሩና ሌሎች እንቅስቃሴዎች እንዳይደረጉ በኢትዮጵያ አመራር አደራ ተሰጥቶ እንደነበር አስታውሰዋል። ‹‹ድንበራችሁን ዝጉ እኛ የሕግ ማስከበር ሥራ እየሰራን ነን፣ አጋጣሚውን ተጠቅመው ወደ እናንተ ገብተው ከእናንተ ተመልሰው ሊያጠቁና ሊበጠብጡ የሚችሉ ሰዎች እንዳይኖሩ፣ እንዳያጋጩንና በሁለታችን መካከል አለመግባባት እንዳይፈጥሩብን ጠብቁ ነው የተባሉት›› ብለዋል። የሆነው ግን ከዚህ የተለየ ነው። ወደ ድንበር ከመግባት አልፈው መሬቱ የእኛ ነው የሚል እንደሆነም ጠቁመዋል። በሰላም ማስከበሩ ዘመቻ የኤርትራና ሶማሊያ ወታደሮች ከኢትዮጵያ ጋር ተሰልፈዋል በሚል እየተናፈሰ ያለው ወሬ መሰረተ ቢስ መሆኑን አስታውቀው፣ የኢትዮጵያ መከላከያ ሰራዊት ዳር ድንበሩን ከማንም ወራሪ ኃይል ጠብቆ የቆየ ኃይል መሆኑን ጠቁመዋል። ከድንበር ማስከበር ባለፈም በሩዋንዳ፣ በብሩንዲ፣ በኮንጎ፣ በሶማሊያ፣ በደቡብ ሱዳን ትልቅ ገድል የሰራ ነው። ዘመቻውን በራሱ ለማካሄድ በቂና ከበቂ በላይ እንደሆነም አስታውቀዋል። ሰራዊቱ በአገር ውስጥ የሕግ የበላይነትን ለማስከበር አቅምና ብቃት እንዳለው ጠቁመው፣ ማንንም አገር ለድጋፍ የሚጠራ አይደለም፣ የተጠራ አገር የለም ሊጠራ አይገባም፣ አይፈልግምም ብለዋል። ይህንን የሚያስወራው ጉዳዩን ቀጣናዊ ለማድረግ፣ የሌላውን ጣልቃ ገብነት ለመጋበዝ የሚፈልግ ኃይል ነው፣ ይሄ ኃይል በተግባር ሮኬት ወደ አስመራ ሲተኩስ እንደነበረም አመልክተዋል።አዲስ ዘመን ጥር 13/2013